सूरतगढ़/ श्रीगंगानगर। राजस्थान स्टाफ सलेक्शन बोर्ड की ओर से एलडीसी 2018 भर्ती परीक्षा का तृतीय चरण रविवार को आयोजित किया जाएगा। बोर्ड की यह परीक्षा बेरोजगार युवाओं की जान दांव पर लगाती नजर आ रही है। वहीं रेलवे को भी युवाओं की जान की कोई परवाह नहीं है। शुक्रवार रात्रि आठ बजे यहां पहुंची श्रीगंगानगर-कोटा सुपरफास्ट ट्रेन में पांव तक रखने की जगह नहीं थी। स्टेशन से सैकड़ों युवाओं ने ट्रेन में सवार होने का प्रयास किया, लेकिन जगह नहीं मिली। ऐसे में बड़ी संख्या में युवा जान जोखिम में डालते हुए ट्रेन के दरवाजों पर लटक कर 800 किलोमीटर के सफर के लिए रवाना हुए।